7. ΑΝΑΓΚ. ΝΟΜΟΣ υπ’ αριθ. 641 της 8/8 Νοεμ. 1945 Περί χορηγήσεως επαγγελματικών αδειών οδηγών αυτοκινήτων. Άρθρ.1.-Η χορήγησις επαγγελματικών αδειών οδηγών αυτοκινήτων ως και αδειών εκγυμναστών οδηγών αυτοκινήτων επιτρέπεται μόνον κατόπιν αποφάσεως του Υπουργού Μεταφορών, εκδιδομένης άπαξ κατ’ έτος μετά σύμφωνον γνώμην του Συμβουλίου Αυτοκινήτων και δημοσιευομένης εις την Εφημερίδα της Κυβερνήσεως, προτιμωμένων των εφέδρων υπηρετησάντων εις τας ενόπλους δυνάμεις ως οδηγών. Άρθρ.2-3.(Κατηργήθησαν δια του Α.Ν. 994/1945). Άρθρ.4.-1.Ομοίως κατά παρέκκλισιν των διατάξεων του 1ου άρθρου του παρόντος, επιτρέπεται η χορήγησις επαγγελματικής αδείας ικανότητος οδηγού εις παλιννοστούντας Έλληνας υπηκόους ασκήσαντας το επάγγελμα του οδηγού αυτοκινήτου εν τη αλλοδαπή επί τριετίαν τουλάχιστον και εφ’ όσον ούτοι ήθελον υποβάλει αίτησιν προς χορήγησιν της επαγγελματικής αδείας εντός ενός έτους από της αφίξεώς των εις την Ελλάδα. Ομοίως και εις ομογενείς αλλοδαπούς. 2.Δια την χορήγησιν της ως άνω αδείας οι ενδιαφερόμενοι δέον να υποβάλωσι πλην των υπό των κειμένων διατάξεων προβλεπομένων δικαιολογητικών, και τα κάτωθι: α)Το διαβατήριόν των. β)Την ην κέκτηται άδειαν ικανότητος οδηγού αυτοκινήτων εν τω εξωτερικώ και ήτις δέον να αφορά οδήγησιν αυτοκινήτων δημοσίας χρήσεως. γ)Βεβαίωσιν ότι είναι Έλλην υπήκοος εκτός εάν πρόκειται περί ομογενούς αλλοδαπού. 3.Η κατά την παρ. 1 του παρόντος άρθρου ετησία προθεσμία δια την υποβολήν αιτήσεως προς χορήγησιν επαγγελματικής αδείας, έχει εφαρμογήν και δια τους προ της ισχύος του παρόντος παλιννοστήσαντας αρχομένης από της δημοσιεύσεως του παρόντος. Άρθρ.5.-Πάσα διάταξις αντικειμένη τω παρόντι καταργείται. Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως. 